**Informatīvais ziņojums**

**“Par Latvijas pievienošanos kopīgajai dalībvalstu deklarācijai par Eiropas iniciatīvu attiecībā uz procesoriem un pusvadītāju tehnoloģijām”**

2020. gada 7. decembra Eiropas Savienības (turpmāk – ES) telekomunikāciju ministru neformālās videokonferences ietvaros tika skatīts jautājums par Eiropas Komisijas sagatavoto projektu kopīgajai dalībvalstu deklarācijai par Eiropas iniciatīvu attiecībā uz procesoriem un pusvadītāju tehnoloģijām *(A European Initiative on Processors and Semiconductor Technologies)* (turpmāk – deklarācija). Deklarāciju parakstīja 17 ES dalībvalstis, savukārt Latvija līdz šim vērtējusi iespējas pievienoties deklarācijai. Deklarācijas parakstītāji aicina visas ES dalībvalstis tai pievienoties ar mērķi sadarboties, lai stiprinātu ES procesoru un pusvadītāju projektēšanas un ražošanas ekosistēmu un paplašinātu industriālo klātbūtni visos piegādes ķēdes posmos, tādā veidā nostiprinot ES pozīcijas.

**Esošā situācija**

Procesori un pusvadītāji mūsdienās ir iestrādāti gandrīz visā – sākot no automašīnām līdz mobilajiem tālruņiem un tīkliem, tie darbina viedās ierīces un pakalpojumus un ir inovācijas stūrakmeņi un galvenais elements rūpniecības konkurētspējai digitālajā pasaulē. Procesoru un pusvadītāju tehnoloģiju izmantošana produktu izstrādē ļauj padarīt produktus drošākus, labāk nodrošināt privātumu un energoefektivitāti, iezīmējot virzienu videi draudzīgai un digitālai pārejai. Pusvadītāju nozare ir globāla un tā balstās uz ļoti progresīvām tehnoloģijām visos piegādes ķēdes posmos; tā ir jauna ģeopolitiskā, rūpnieciskā un tehnoloģiskā realitāte.

ES ir ievērojamas priekšrocības augstas klases mikroshēmu projektēšanā un ražošanā specifiskos vertikālos tirgos, tomēr pusvadītāju pasaules tirgū (440 miljardi *euro*) ES daļa sastāda aptuveni 10%, kas ir ievērojami zemāks rādītājs, nekā ES kopējais ekonomiskais izmērs pasaulē. ES ir arvien vairāk atkarīga no mikroshēmām, kas ražotas citos pasaules reģionos, īpaši no tām, kuras izmanto datu apstrādei un skaitļošanas uzdevumiem, ieskaitot procesorus.

Lai nodrošinātu ES suverenitāti un konkurētspēju, kā arī spēju risināt būtiskus izaicinājumus, kas saistīti ar vides, sociālajiem un jauno topošo tirgu jautājumiem, nepieciešams stiprināt ES spēju attīstīt nākamās paaudzes procesorus un pusvadītājus, tai skaitā mikroshēmas ar vislabāko sniegumu plaša sektoru klāsta specifiskām lietojumprogrammām.

Deklarācijas parakstītāji vienojas sadarboties, lai izstrādātu un izgatavotu nākamās paaudzes uzticamus procesorus lietošanai ātrgaitas savienojamības, automatizētu transportlīdzekļu, aviācijas un aizsardzības, mākslīgā intelekta, datu centru un augstas veiktspējas skaitļošanas jomā. Deklarācijas mērķis ir radīt sinerģiju starp nacionālajām iniciatīvām un nodrošināt saskaņotu Eiropas mēroga pieeju.

Tādējādi ir nepieciešami ieguldījumi no ES budžeta, nacionālajiem budžetiem (tostarp ar dalībvalstu atveseļošanas un noturības plānu palīdzību) un privātā sektora. Mikroelektronika, īpaši procesoru mikroshēmas, un ātrgaitas savienojamība ir viena no investīciju jomām, kas noteiktas Eiropas Atveseļošanas un noturības mehānismā[[1]](#footnote-1) (paredzēts, ka 20% no Eiropas atveseļošanas un noturības plānos plānotā finansējuma vajadzētu atvēlēt digitālajai pārejai).

Līdz ar to, ES dalībvalstis, parakstot deklarāciju, vienojas:

1. Mobilizēt nacionālos līdzekļus, (līdz)investējot pusvadītāju tehnoloģijās visā vērtības ķēdē:
2. ar nākotnes industriālās alianses starpniecību mobilizēt rūpniecības nozares ieinteresētās puses, lai izstrādātu stratēģiskus ceļvežus un investīciju plānus procesoru projektēšanai un izgatavošanai, ņemot vērā pusvadītāju ekosistēmu;
3. risināt kopīgos izaicinājumus, izmantojot dalībvalstu atveseļošanas un noturības plānus, veicinot būtisku pusvadītāju un procesoru mikroshēmu ražošanas pieaugumu Eiropā, ievērojami uzlabojot energoefektivitāti un ātrumu līdz 2025. gadam;
4. izstrādāt vairāku valstu Eiropas lielizmēra (*flagship*) projektu kā priekšlikumu svarīgam kopīgu Eiropas interešu projektam *(Important Project of Common European Interest)*, kura mērķis ir radīt būtisku dinamiku, lai atbalstītu Eiropas elektronikas nozari, koncentrējoties uz ekosistēmu, piegādes ķēdes spējām un industriāli izvēršot progresīvas pusvadītāju tehnoloģijas, tostarp tiecoties uz vadošām procesa tehnoloģijām procesoru mikroshēmām.
5. Atbalstīt pusvadītāju tehnoloģiju izmantošanu Eiropā:
6. veicināt mazajos un vidējos uzņēmumos progresīvu mikroshēmu tehnoloģiju izmantošanu inovatīvos produktos un nodrošināt darbinieku un studentu kvalifikācijas paaugstināšanas iespējas;
7. strādāt pie kopīgiem uzticamas elektronikas standartiem un sertifikācijas, kā arī kopīgām prasībām drošu mikroshēmu iegādei lietojumprogrammās, kuras balstās uz mikroshēmu tehnoloģiju izmantošanu vai kurās tās plaši izmanto.

**Atbilstība Latvijas interesēm**

Pamatojoties uz to, ka deklarācija paredz piešķirt saturisku virzienu ES mēroga kapacitātes veicināšanas projektiem mikroelektronikas jomā, lai ES varētu attīstīt kompetenci datoru procesoru projektēšanā un izgatavošanā un veidot sinerģijas starp nacionālajām darbībām šajā jomā, kā arī to, ka deklarācijā ietverto principu un uzdevumu nodrošināšana var sekmēt Latvijas konkurētspēju un stiprināt ES suverenitāti, tās parakstīšana Latvijai ir uzskatāma par vienu no būtiskiem elementiem digitālās transformācijas veicināšanai. Turklāt, attiecībā uz Latvijas industrijas attīstības aspektu, pievienošanās deklarācijai varētu sniegt atbalstu drošai un uzticamai elektronikas ražošanai Latvijā, kā arī veicinātu tās attīstību.

**Turpmākā rīcība**

Ņemot vērā informatīvajā ziņojumā minēto, Vides aizsardzības un reģionālās attīstības ministrija ierosina:

1. Atbalstīt vides aizsardzības un reģionālās attīstības ministram A. T. Plešam parakstīt kopīgo dalībvalstu deklarāciju par Eiropas iniciatīvu attiecībā uz procesoriem un pusvadītāju tehnoloģijām *(A European Initiative on Processors and Semiconductor Technologies).*
2. Vides aizsardzības un reģionālās attīstības ministrijai sadarbībā ar Ekonomikas ministriju, Izglītības un zinātnes ministriju un Aizsardzības ministriju izvērtēt iespējamos pasākumus, lai nodrošinātu deklarācijā ietverto principu un uzdevumu īstenošanu, tai skaitā sekmējot atbilstošo nozaru attīstību un veicinot mazajiem un vidējiem uzņēmumiem piekļuvi un iespēju izmantot modernas mikroshēmu tehnoloģijas (pielikumā deklarācijas teksts angļu valodā).

Vides aizsardzības un reģionālās attīstības ministrs A. T. Plešs

Bērziņa 67026929

[Signe.Berzina@varam.gov.lv](mailto:Signe.Berzina@varam.gov.lv)

1. The Recovery and Resilience Facility <https://ec.europa.eu/info/business-economy-euro/recovery-coronavirus/recovery-and-resilience-facility_en> [↑](#footnote-ref-1)